Nouerint vniuersi, quod nos Hemingus, miseracione diuina episcopus Aboensis, donauimus ecclesie Aboensi jnfrascriptos libros circa annum Domini millesimum trecentesimum quinquagesimum quartum, videlicet postillas Lire super totum vetus testamentum, in quatuor voluminibus, et per totum nouum testamentum, in duobus voluminibus, et vnum volumen morale super vtrumque testamentum; jtem libros iuris canonici, videlicet decretum, decretales, sextum et Clementinas cum glosis ordinariis; jtem archydiaconum et Johannem Andree super sextum; jtem katholicon cum rosario et quandam summam magnam, que vocatur ascensio; jtem textum sentenciarum cum duobus scriptis super illas, videlicet vno Hanibaldi de ordine predicatorum et postea cardinalis super totas sentencias, et alio satis diffuso super quartum tantum; jtem moralia Gregorii super Job, in duobus voluminibus; jtem, in vno volumine, quatuor libros Damasceni Ysidorum de summo bono, Jeronimum super Marcum, vndecim libros Anselmi, pastoralem Gregorii et Ambrosium de officiis; jtem, in vno volumine, librum de consideracione Bernardi et epistolas suas diuersas cum omelia sua super missas; jtem librum de proprietatibus rerum; jtem racionale diuinorum officiorum; jtem sermones Jacobi de Lausanno; jtem Holkot super librum sapiencie; jtem Jnnocencium super decretales; jtem summam Gamfridi cum cauillacionibus magistri Johannis de Deo et summa super officio aduocacionis in foro ecclesiastico et summa Egidij cum notabilibus decretalium et textu Clementinarum sine glosa, in vno volumine; jtem antiquum psalterium cum glosa ordinaria; jtem bibliam; jtem librvm de diuinis officiis; jtem formularum de diuersis formis litterarum et processuum; jtem summa decani Vpsalensis; jtem summam distinccionum fratris Nicolaj de Gorham de ordine fratrvm predicatorum; jtem manipulum florum. In cujus donacionis euidenciam sigillum nostrum presentibus est appensum. Datum anno vt supra.